和蘇著作麻姑十詠 玳瑁石
作者：李覯
朝代：宋

paragraphs: 前有縣大夫，取此石爲器。
囂然夸謂予，材與工俱美。
如何爾鄉人，器用曾莫備。
無乃居荒陬，俗鄙不喜事。
答云此石堅，攻磨動時歲。
官用錢出民，民用錢出己。
出民官不知，喜事誠可貴。
出己乃傷財，誰能不惜費。
大夫聞此言，如有所忿戾。
今君倡是詩，敢以報嘉惠。